ID-DEĊIŻJONI TAL-KUNSILL
ta' l-4 ta' Ottubru 2004
dwar linji gwida għall-Politiki dwar l-impjieg ta' l-Istati Membri
(2004/740/KE)
IL-KUNSILL TA' L-UNJONI EWROPEA,
Wara li kkunsidra it-Trattat li jistabbilixxi l-Komunità Ewropea, u b'mod partikolari l-Artikolu 128(2) tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew (1),
Wara li kkonsulta l-Kumitat Ekonomiku u Soċjali Ewropew,
Wara li kkunsidra l-Opinjoni tal-Kumitat tar-Reġjuni (2),
Wara li kkunsidra l-Opinjoni tal-Kumitat ta' l-Impjiegi,
Billi:
(1)
L-Istrateġija Ewropea għall-Impjieg għandha r-rwol gwida fl-implimentazzjoni ta' l-għanijiet ta' l-impjieg u s-suq tax-xogħol ta' l-istrateġija ta' Lisbona. Ir-riforma fl-2003 ta' l-Istrateġija Ewropea għall-Impjieg għamlet l-enfasi fuq l-orjentament għall-perjodu medju u fuq l-importanza li tkun implimentata l-firxa kollha tal-politika rakkomandata fil-Linji Gwida dwar l-Impjieg.
(2)
Għandha ssir reviżjoni sħiħa tal-Linji Gwida kull tliet snin biss, waqt li l-aġġornament tagħhom fis-snin intermedjarji għandu jsir b'mod strettament limitat. Il-Grupp tax-Xogħol Ewropew għall-Impjieg irrakkomanda rakkomandazzjonijiet aktar qawwija u użu aktar effettiv tal-valutazzjoni bejn pari, pjuttost milli jinbeda proċess ta' aktar bidla fil-Linji Gwida.
(3)
Il-konklużjonijiet tal-Grupp tax-Xogħol Ewropew għall-Impjieg u l-eżami tal-Pjanijiet ta' Azzjoni Nazzjonali ta' l-Istati Membri dwar l-impjieg, li t-tnejn jinsabu fir-Rapport Konġunt dwar l-Impjieg 2003-2004, juru li l-Istati Membri u s-sħab soċjali għandhom, bħala prijorità, iżidu l-addattabiltà tal-ħaddiema u ta' l-intrapriżi għall-kondizzjonijiet ekonomiċi li qed jinbidlu u għall-ħtiġiet fis-suq tax-xogħol; iħajru aktar nies sabiex jidħlu u jibqgħu fis-suq tax-xogħol u jagħmlu x-xogħol għażla vera għal kulħadd, anki billi jiġi faċilitat l-aċċess miż-żgħażagħ qiegħda għall-ewwel impjieg tagħhom u sabiex il-ħaddiema aktar anzjani jiġu mħeġġa jibqgħu fis-suq tax-xogħol; jinvestu b'mod dejjem aktar effettiv fil-kapital uman u fit-tagħlim tul il-ħajja kollha kif ukoll fir-riċerka u l-iżvilupp, inkluż fi pjattaformi għall-eċċellenza; u jiżguraw l-implimentazzjoni effettiva tar-riformi permezz ta' tmexxija aħjar, inkluż l-isforzi mmirati lejn titjib fl-involviment demokratiku, u sabiex iċ-ċittadini jkunu konvinti mill-ħtieġa għal riforma u sabiex jissaħħu l-ħoloq bejn il-finanzjament ta' l-UE, speċjalment l-ESF, u l-implimentazzjoni tal-Linji Gwida Ewropej dwar l-Impjieg. Dawn il-prijoritajiet huma konsistenti b'mod sħiħ mal-Linji Gwida korrenti u jistgħu jiġu mwettqa fil-kuntest tagħhom.
(4)
Il-Linji Gwida dwar l-Impjieg japplikaw għall-Istati Membri sa mill-adeżjoni.
(5)
Barra minn dawn il-Linji Gwida dwar l-Impjieg, l-Istati Membri għandhom jimplimentaw b'mod sħiħ il-Linji Gwida Ġenerali dwar Politika Ekonomika u jiżguraw li l-azzjoni tkun konsistenti b'mod sħiħ maż-żamma ta' finanzi pubbliċi sodi u ma' l-istabbiltà makro-ekonomika.
IDDEĊIEDA KIF ĠEJ:
Artikolu Waħdani
Il-linji gwida tal-politika dwar l-impjieg ta' l-Istati Membri kif stabbiliti fl-Anness tad-Deċiżjoni 2003/578/KE tal-Kunsill tat-22 ta' Lulju 2003 dwar il-linji gwida tal-politika dwar l-impjieg ta' l-Istati Membri (3) għandhom jinżammu fis-seħħ u jiġu kkunsidrati mill-Istati Membri fil-politika tagħhom dwar l-impjieg.
Magħmula fil-Lussemburgu, l-4 ta’ Ottubru 2004.